Diari Oficial de la Generalitat Valenciana


Sumari del DOGV 7120, del 27-09-2013 (2013/9184)

RESOLUCIÓ de 9 de setembre de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de pirotècnia de la Comunitat Valenciana (codi: 02238049951911).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7120

Data del DOGV
:   27-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9184


Data del document
:   09-09-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 9 de setembre de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de pirotècnia de la Comunitat Valenciana (codi: 18089898144494). [2013/9184]  
Vist el text del conveni col·lectiu de pirotècnia, subscrit per la comissió negociadora integrada, de la part empresarial, per representants de Piroval, i de part dels treballadors per representants dels sindicats FITEQA-CCOO i FITAG-UGT, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/1982, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 9 de setembre de 2013.- El subdirector general de Relacions Laborals: Reyes Maximiliano Coronado Coronado.  
  
  
Conveni de pirotècnia de la Comunitat Valenciana  
  
Nota prèvia: totes les referències en el text del conveni pel que fa a «treballador» es consideraran efectuades indistintament a les persones home o dona que treballen en pirotècnia en els termes establits en l'article 1 de l'Estatut dels Treballadors.  
  
CAPÍTOL 1  
Àmbit d'aplicació  
  
Article 1. Àmbit funcional  
El present conveni regula les condicions de treball entre els treballadors i les empreses l'activitat de les quals siga la de fabricació de productes de pirotècnia i la seua comercialització.  
  
Article 2. Àmbit territorial  
Este conveni serà aplicable a la Comunitat Valenciana.  
  
  
Article 3. Àmbit personal  
Les presents condicions de treball afectaran tot el personal empleat en les empreses incloses en els àmbits anteriors, excepte els que exercisquen el càrrec de consellers d'empreses que tinguen la forma jurídica de societat o alta direcció o alta gestió en l'empresa.  
  
Article 4. Àmbit temporal  
Este conveni tindrà vigència des de l'1 de gener de 2013 fins al 31 de desembre de 2014.  
Entrarà en vigor, a tots els efectes, serà a partir del dia que es firme, i els seus efectes econòmics seran amb caràcter retroactiu a partir de l'1 de gener de 2013.   
Forma i condicions de denúncia del conveni, així com el termini per a la dita denúncia abans de finalitzar la seua vigència:  
El termini per a la denúncia del conveni serà de tres mesos abans de finalitzar la seua vigència.  
El termini màxim per a l'inici de la negociació del nou conveni, una vegada denunciat el present conveni, estarà regit per les regles següents:  
  
En el termini màxim d'un mes a partir de la recepció de la comunicació es procedirà a constituir la comissió negociadora. La part receptora de la comunicació haurà de respondre a la proposta de negociació i ambdós parts establiran un calendari o pla de negociació; esta s'hauria d'iniciar en un termini màxim de 15 dies a comptar a partir de la constitució de la comissió negociadora.  
El termini màxim per a la negociació del nou conveni serà de 24 mesos a comptar a partir de la data de pèrdua de la seua vigència.  
Transcorregut el termini màxim de negociació sense aconseguir cap acord, les parts intervinents en la negociació s'adheriran i se sotmetran al procediment de solució extrajudicial de conflictes laborals de la Comunitat Valenciana, publicat en el Diari Oficial de la Comunitat Valenciana de data 8 de juliol de 2010.  
  
Article 5. Vinculació a la totalitat  
Les condicions ací pactades formen un tot orgànic i indivisible, i a l'efecte de la seua aplicació pràctica seran considerats globalment.  
  
CAPÍTOL 2  
  
Article 6. Organització del treball  
L'organització pràctica del treball, d'acord amb la prescrita en este conveni i en la legislació vigent, és facultat de la direcció de l'empresa, i quant a la seua extensió i implantació, serà aplicable el que determina el conveni general de les indústries químiques.  
  
CAPÍTOL 3  
Classificació del personal i cessament  
  
Article 7. Classificació del personal  
Per raó de la seua permanència al servici de l'empresa, els treballadors es classificaran en: fixos, contractats a temps determinat, interins i contractats a temps parcial; així mateix, podrà formalitzar-se qualsevol altre contracte sempre que la modalitat d'este estiga recollida en la legislació vigent.  
Són treballadors fixos: els admesos en l'empresa sense pactar cap modalitat especial quant a duració.  
Són treballadors eventuals: els contractats per una duració determinada en la prestació dels seus servicis i subscrits en les modalitats previstes en els apartats a i b de l'article 15 de l'Estatut dels Treballadors.   
Són treballadors contractats a temps parcial: els que presten els seus servicis durant un nombre d'hores al dia, a la setmana, al mes o a l'any, inferior a la jornada de treball d'un treballador a temps complet comparable.  
Són treballadors interins: els que ingressen en l'empresa exactament per a cobrir l'absència d'un treballador amb dret a reserva del lloc de treball (excedència, malaltia, accident, maternitat, paternitat, adopció, acolliment, períodes de risc durant l'embaràs o lactància natural o situacions anàlogues) i cessaran sense cap dret a indemnització quan s'hi incorpore el titular.  
Si el treballador fix absent no s'incorpora en el termini corresponent, la direcció de l'empresa podrà prescindir del treballador interí resolent el contracte en el moment corresponent al terme de la reserva del lloc, sempre que això conste per escrit. En qualsevol altre cas, l'interí passarà a formar part de la plantilla de l'empresa amb caràcter fix, i ocuparà l'últim lloc del seu grup i categoria professional. No adquirirà el treballador contractat per interinitat la condició de treballador fix quan el treballador substituït per trobar-se en incapacitat temporal arribe a la jubilació o mora; igualment s'extingix si al treballador substituït se li declara una incapacitat permanent (el contracte s'extingix sense la seua reincorporació). Si la situació d'interinitat és de dos anys o més, excepte en els casos de suplència per excedència especial, el treballador quan cesse percebrà una indemnització de 20 dies per any o fracció.   
  
A la finalització del contracte subscrit per duració determinada o realització d'obra o servici determinat, excepte en els casos del contracte d'interinitat i dels contractes formatius, el treballador tindrà dret a rebre al terme del seu contracte i per este concepte una indemnització del 10 per cent del salari base meritat durant la duració d'este o una indemnització de quantia equivalent a la part proporcional de la quantitat que resulte d'abonar huit dies de salari per cada any de servici per als contractes temporals que s'hagen formalitzat fins al 31 de desembre de 2011, sent nou dies de salari per cada any de servici per als contractes temporals que s'hagen formalitzat a partir de l'1 de gener de 2012, 10 dies de salari per cada any de servici per als contractes temporals que es formalitzen a partir de l'1 de gener de 2013, i onze dies de salari per cada any de servici per als contractes temporals que es formalitzen a partir de l'1 de gener de 2014.  
  
Només es tindrà dret a percebre una de les indemnitzacions, de les assenyalades en el paràgraf anterior, que siga més favorable per al treballador.  
Els contractes de duració determinada per circumstàncies del mercat, acumulació de tasques o excés de comandes, podran tindre una duració màxima de nou mesos, dins d'un període de 12 comptats a partir del moment en què es produïsquen les dites causes.  
La dita modalitat contractual, anteriorment esmentada, també podrà ser empleada davant de l'augment de la proporció de tasques que s'ocasiona i que s'han d'assignar per dèficit de personal que es produïx com a conseqüència del gaudi de les vacacions.  
  
Article 8. Cessament  
Per a cessar en l'empresa, els treballadors hauran d'avisar amb 15 dies d'antelació.  
En cas de no avisar amb la dita antelació, que es farà per escrit, el treballador serà objecte d'una deducció d'un dia de salari per cada dia de retard.  
  
CAPÍTOL 4  
Política salarial  
  
Article 9. Retribucions de l'any 2013  
Les retribucions del personal que figuren en este conveni estaran constituïdes per percepcions salarials i extrasalarials o indemnitzatòries.  
  
1. Les retribucions salarials són les que s'indiquen:  
a) Salari base: l'abonament del qual és per dia natural.  
b) Plus de conveni: s'abonarà per dia natural.  
c) Plus de perillositat: que serà abonat per dia efectivament treballat, i es meritarà de dilluns a divendres, amb una quantia establida en el 30 per cent del salari base diari de cada categoria, servint com a base de càlcul el salari base de les taules definitives de l'any 2012 publicades en el Diari Oficial de la Comunitat Valenciana de data 4 de abril de 2013. No serà abonable per al personal contractat en botigues dedicades a la venda de productes pirotècnics, ni per al personal d'oficines els despatxos del qual es troben fora del recinte fabril.  
Per al període comprés de l'1 de gener de 2013 al 31 de desembre de 2013, la quantificació salarial i extrasalarial figura en l'annex primer del present conveni. S'incrementa en el 0,60 per cent únicament i exclusivament el salari base respecte al dit concepte salarial abonat l'any 2012 (quantia salari base publicat en el DOCV de data 04.04.2013). La resta de complements salarials i extrasalarials no experimenten cap increment respecte al fixats l'any 2012.  
  
Els retards salarials es faran efectius al mes següent de ser publicats en el Diari Oficial de la Comunitat Valenciana i, en tot cas, abans dels dos mesos de la firma d'este.  
No obstant això, s'establix la clàusula d'actualització únicament i exclusivament sobre el salari base, que serà aplicable al final de l'exercici (període comprés de l'01.01.2013 al 31.12.2013), si es dóna la circumstància següent: si la taxa de variació anual de l'índex de preus al consum general nacional (sistema IPC) del mes de desembre/13 supera el 2,00 per cent (període de càlcul des de l'01.01.2013 al 31.12.2013), el seu excés s'abonarà amb caràcter retroactiu des de l'1 de gener de 2013.   
  
Per al supòsit que en l'any 2013 i com a conseqüència d'aplicar les regles de càlcul que conté l'apartat anterior, relatives a l'actualització salarial del concepte «salari base», el percentatge obtingut siga inferior al 0,60 per cent el treballador no haurà d'efectuar cap devolució del que ha percebut pel concepte de salari base, i consolidarà el dit salari base satisfet, que servirà de base de càlcul per al salari base de l'anualitat de 2014.  
  
Article 10. Retribucions de l'any 2014  
Mantenint la mateixa estructura salarial, reflectida en l'article 9, i pel que fa al període comprés de l'1 de gener de 2014 al 31 de desembre de 2014, el salari base serà l'única partida salarial que s'incrementarà en un 0,60 per cent respecte al salari base definitiu de l'any 2013, i es mantenen invariables les seues quanties, per la qual cosa afecta la resta de conceptes o complements salarials, així com els extrasalarials, que seran les mateixes que les fixades l'any 2013.  
  
No obstant això, s'establix la clàusula d'actualització únicament i exclusivament sobre el salari base, que serà aplicable al final de l'exercici (període comprés de l'01.01.2014 al 31.12.2014), si es dóna la circumstància següent: si la taxa de variació anual de l'índex de preus al consum general nacional (sistema IPC) del mes de desembre/14 supera el 2,00 per cent (període de càlcul des de l'01.01.2014 al 31.12.2014), l'excés s'abonarà amb caràcter retroactiu des de l'1 de gener de 2014.   
  
En el supòsit que l'any 2014 i com a conseqüència d'aplicar les regles de càlcul que conté l'apartat anterior, relatives a l'actualització salarial del concepte «salari base», el percentatge obtingut siga inferior al 0,60 per cent, el treballador no haurà d'efectuar cap devolució del que ha percebut pel concepte de salari base, i es consolidarà el dit salari base satisfet, que servirà de base de càlcul per a futures negociacions.  
  
El pagament dels retards salarials que dimanen d'este article es faran efectius als dos mesos següents de ser publicats en el Diari Oficial de la Comunitat Valenciana.  
  
Article 11. Antiguitat  
1. Els treballadors fixos que figuren en este conveni disfrutaran, com a complement personal d'antiguitat, d'un augment periòdic pel temps de servicis prestats a la mateixa empresa, consistents en dos triennis i cinc quinquennis.  
2. El mòdul per al càlcul i abonament del dit complement quedà congelat l'any 2011 en la seua base de càlcul sobre el salari base percebut pel treballador. Per tant, per als dos anys de vigència del present conveni i en els successius anys, la referència per a calcular l'import econòmic de l'antiguitat serà el salari base consignat en les taules que com a annex tercer figuren incorporades al present conveni col·lectiu.   
  
3. La quantia del complement serà del 5 per cent per cada trienni i del 10 per cent per a cada quinquenni.  
4. L'import de cada trienni o quinquenni començarà a meritar-se el primer dia del mes següent al del seu compliment.  
  
Article 12. Plus xofer muntador  
Els treballadors que, en possessió del carnet d'expert o el d'aprenent, realitzen les funcions de xofer o conductor per al muntatge d'espectacles i la realització del seu tir, i sempre que el desplaçament siga almenys d'una hora, comprenent tant l'anada com la tornada, percebran per a l'any 2013 i 2014 un plus de 16,71 € per al conductor de primera, i d'11,15 € per al conductor de segona per viatge realitzat.  
  
En el supòsit que siguen dos o més els xòfers que, rellevant-se, efectuen la conducció del vehicle en el mateix recorregut, l'import del plus serà distribuït en proporció al temps de conducció que cada xofer efectue.   
S'entén per conductor de primera, el treballador que està en possessió del permís de conducció classe C o superior (autorització per a conduir vehicles de més de 3.500 kg PMA), i per conductor de segona, el treballador que està en possessió del permís de conducció classe B (autorització per a conduir vehicles de menys de 3.500 kg PMA). Tot conductor ha d'estar en possessió de l'ADR que l'autoritza per al transport de mercaderies perilloses.  
  
Article 13. Hores extraordinàries  
Amb els límits quantitatius indicats en el vigent Estatut dels Treballadors, són les que excedent la duració de la jornada laboral ordinària es treballen. Les hores extraordinàries realitzades dins del taller, es pagaran amb un recàrrec del 75 per cent del seu valor ordinari. En tot cas, per a fixar el dit import caldrà ajustar-se als acords entre l'empresa i els representants sindicals, que són els que prevaldran.  
Pel que fa al treball realitzat fora del taller de tir de focs artificials i les anomenades mascletades i semblants, que excedisquen la jornada laboral ordinària, caldrà ajustar-se al següent:  
A. Si el tir es realitza en dia laborable, matí o vesprada, sense excedir en hores la duració de la jornada laboral, el treballador percebrà la dieta que li puga correspondre segons l'article 14 d'este conveni (desplaçaments i dietes). En este supòsit no hi ha hores extraordinàries.  
  
B. Si el tir, o qualsevol altre acte, es realitza en dia laborable i excedix la jornada normal de treball, ocupant menys de quatre hores, el treballador a més de les dietes que puga percebre segons l'article 14, percebrà un plus de mig tir laborable segons la seua categoria professional. Si empra més de quatre hores, el plus de tir seria complet.   
  
C. Si el tir es realitza en dia festiu, el treballador percebrà la dieta que li pot correspondre segons l'article 14, i :  
- Si realitza el tir d'una mascletada tindrà dret a percebre mig plus de tir festiu en la quantia que figura en la taula del present conveni. Si la mascletada excedix les 5 hores en el seu muntatge i execució, el mig plus de tir festiu s'incrementarà en un 20 per cent del seu valor. L'execució d'un acte d'una altra naturalesa serà abonat com a mitjà plus de tir.  
- Si es realitza el tir d'un castell, tindrà dret a percebre el plus de tir de festiu complet, no tindrà la consideració de castell, el tir de ramell.   
  
- Si realitza el tir de dos, o més actes, tindrà dret a percebre el plus de tir de festiu complet.  
Nota: per mitjà de l'abonament del plus tir (article 14 del text), es retribuïxen les hores extraordinàries realitzades en els supòsits previstos en els apartats B i C.   
Per la mateixa naturalesa de l'activitat del sector pirotècnic, i en particular, la classe d'execució de determinats treballs fora de fàbrica (tir de focs artificials, mascletades i semblants), que inevitablement s'efectuen en llocs i a dates concretes, el treballador queda obligat a desplaçar-se per a efectuar qualsevol classe de tirs al lloc objecte de contractació i a executar els treballs descrits en els apartats A, B i C, i per tant, a realitzar hores extraordinàries, respectant en tot cas els límits establits en l'apartat 2 de l'article 35 de l'Estatut dels Treballadors. Quedarà únicament dispensat de l'eixida quan justifique amb raons suficients la impossibilitat de fer-ho, que serà acceptada amb caràcter restrictiu i només quan siga a causa de malaltia, accident, i es farà extensiu a les llicències obligatòries previstes en l'Estatut dels Treballadors.   
  
Les empreses hauran de distribuir equitativament i entre tots els treballadors habilitats les eixides per a efectuar tirs, sempre tenint en compte la capacitat i preparació d'aquells i les necessitats del servici; tot això a fi d'evitar discriminacions.  
A l'efecte del que disposen els paràgrafs anteriors, no es computaran les hores extraordinàries que hagen sigut compensades per mitjà de descans dins dels quatre mesos següents a la seua realització.  
Entre la terminació d'una jornada i el començament de la següent hi haurà, com a mínim, 12 hores.  
  
Article 14. Plus operaris de tirs  
Pel que fa al treball realitzat fora del taller, consistent en el muntatge i tir d'espectacles pirotècnics, serà encomanat al personal que tinga l'habilitació pertinent segons el que disposa el Reial Decret 563/2010, i amb independència de la categoria professional que posseïsca en fàbrica.   
- Encarregat-expert: és aquell treballador que vinculat a l'empresa i en possessió del carnet d'expert assumix la direcció de muntatge i tir, dirigix i organitza els experts, podent ser l'interlocutor de l'empresa amb l'entitat organitzadora i les autoritats competents i que, així mateix, realitza les operacions de desembalatge, muntatge, manipulació i tir dels artificis pirotècnics. Precisió: només quan vagen dos o més experts, un d'ells serà designat per l'empresa per a l'exercici de les funcions indicades.  
- Encarregat: persona designada per l'empresa que assumix la direcció de muntatge i tir; és la interlocutora de l'empresa amb l'entitat organitzadora i les autoritats competents.  
- Expert: és aquell treballador vinculat a l'empresa que, disposant del carnet d'expert, realitza les operacions de desembalatge, muntatge, manipulació i tir dels artificis pirotècnics.  
- Aprenent: persona vinculada a l'empresa que, disposant del carnet d'aprenent, realitza, sota la supervisió dels experts, operacions de desembalatge, muntatge i manipulació i connexió dels artificis, i no pot realitzar el tir.  
- Personal auxiliar: treballador de suport, que col·labora en les labors de muntatge, desmuntatge i sempre sense que hi haja material pirotècnic.  
Per l'exercici de les dites tasques fora del centre de treball, els treballadors que exercisquen les funcions descrites, percebran un plus de tir les quanties del qual es preveuen en l'annex segon. Per l'objecte i la naturalesa de la retribució del plus de tir, així com la seua quantia, el plus de perillositat no serà abonat quan s'efectuen tirs.   
  
Article 15. Desplaçaments i dietes  
Els treballadors que per necessitats de l'empresa hagen d'efectuar desplaçaments a poblacions distants a aquelles amb què radique el seu centre de treball, percebran una dieta de 18,29 € quan pernoctant en el seu domicili realitzen una menjada fora; de 30,63 € si realitza les dos menjades fora (imports referits per a l'any de 2013 i 2014). Els gastos de desplaçament i allotjament aniran a càrrec de l'empresa, la qual establirà el mitjà de transport més adequat.  
Quan els mitjans de locomoció i distribució de l'horari permeten al treballador fer les menjades en el seu domicili, no tindrà dret a percebre la dieta si, amb l'acord previ amb l'empresa, els gastos de menjar anaren a càrrec d'esta, així com quan els dits gastos vagen a càrrec del contractant.  
Per a aquells treballadors que, amb anterioritat al 19 de juny de 2012, utilitzaven un mitjà de transport facilitat per l'empresa per a acudir al centre de treball en els termes indicats en l'últim paràgraf de l'anterior redacció donada a l'article 14, que es recull en el text del conveni col·lectiu publicat en el Diari Oficial de la Comunitat Valenciana, de data 3 d'agost de 2007, o que alternativament se'ls abonava el plus de transport compensatori, se'ls mantindrà el dit dret en les condicions fixades per l'extinció de l'article esmentat.  
  
Article 16. Pagues extraordinàries  
Els treballadors percebran dos pagues extraordinàries. Una s'abonarà en ocasió de les festes de Nadal i l'altra durant el mes de juliol, encara que les empreses podran acordar amb la representació legal dels treballadors l'abonament de la paga de juliol en una altra data. La quantia de les dites pagues serà l'import de 30 dies cada una de salari base, plus conveni i antiguitat. L'abonament de les dites pagues extraordinàries anirà en relació amb el temps de treball.  
En concepte de participació en beneficis, s'establix una paga la quantia de la qual serà de 15 dies de salari base i plus conveni del present conveni més l'antiguitat que en cada cas puga correspondre, sobre el salari vigent a 31 de desembre de l'any immediatament anterior i el seu abonament anirà en relació amb el temps de treball.  
L'abonament de l'expressada paga s'efectuarà durant el primer trimestre de cada any.  
Tant les pagues extraordinàries com la de participació en beneficis podran ser prorratejades en les 12 mensualitats quan així ho sol·licite el treballador.  
  
CAPÍTOL 5  
  
Article 17. Jubilació parcial  
Quan es complisquen els requisits legals perquè el treballador accedisca a la jubilació parcial en els termes expressats en l'article 166, apartats 1 i 2, del Text Refós de la Llei General de la Seguretat Social (LGSS), les empreses atendran la petició de tots aquells treballadors que manifesten per escrit la seua voluntat d'accedir a esta; pel que fa als supòsits previstos en l'apartat 2 de l'esmentat article 166 de la LGSS, estarà condicionada la petició del treballador a les circumstàncies següents:  
- Se supedita a l'existència i disposició del treballador amb la qualificació adequada per a substituir el que es jubila parcialment.  
- Necessitat, per a concedir-la, que entre empresa i treballador s'arribe a un acord escrit previ pel que fa a la forma en què treballarà el percentatge de jornada que es manté. Es podrà pactar l'acumulació del temps de treball de l'empleat en una determinada època de l'any.   
  
  
Article 18. Jornada de treball  
La jornada laboral dels treballadors afectats pel present conveni s'establix en 1.760 hores anuals de treball efectiu per als dos anys de vigència.  
Les empreses fixaran conjuntament amb els representants dels treballadors el calendari laboral de l'any en curs. El dit calendari inclourà la jornada laboral, horaris, la fixació de vacacions, i indicació dels períodes estacionals d'alta producció.  
  
Article 19. Distribució irregular de la jornada de treball  
S'establix la possibilitat que les empreses distribuïsquen la jornada de treball de manera irregular al llarg de l'any; la dita flexibilitat es fixa en 100 hores/any.  
Esta distribució de la jornada irregular, es regularà de la manera següent:  
1. El calendari laboral es confeccionarà sobre la base de les hores anuals de treball efectiu de cada any.   
2. L'empresa podrà disposar de fins a 100 hores/any de l'esmentat calendari anual, que pot afectar la jornada màxima setmanal o mensual i en cap cas la màxima anual, per a la millor adaptació del temps de treball a les necessitats bé productives, organitzatives, tècniques o econòmiques, variant la distribució de jornada inicialment establida. Es podrà sobrepassar el límit que com a jornada diària ordinària està fixada en nou hores, respectant en tot cas el descans entre jornades de com a mínim 12 hores i els descansos setmanals, d'acord amb el que establix l'Estatut dels Treballadors, excloent-ne l'aplicació de la flexibilitat horària, els festius, diumenges i dissabtes (si no és dia laborable en el calendari laboral de l'empresa), amb la finalitat de conciliar la vida personal, familiar i laboral, i sense més requisits que els següents:  
  
a) L'empresa avisarà amb un mínim de cinc dies els representants dels treballadors, si els ha fet sabedors de les causes o necessitats adduïdes per a la seua constatació o, si no n'hi ha, a les organitzacions sindicals firmants del conveni, llevat que els treballadors atribuïsquen la seua representació a una comissió designada, d'un màxim de tres membres, i integrada pels treballadors de la mateixa empresa i triada per estos democràticament.   
Així mateix, es comunicarà als treballadors afectats individualment de l'ús del nombre de les hores redistribuïdes amb una antelació mínima de cinc dies.  
b) El gaudi compensatori de les dites hores haurà de realitzar-se dins de l'any natural, i per dies complets o amb reduccions de jornada no inferior a quatre hores, coincidint en este últim cas amb la finalització d'esta.  
c) La disponibilitat horària, així com el gaudi compensatori del descans tindran còmput anual, de tal manera que indistintament serà procedent la major o menor realització de jornada en funció dels distints períodes d'activitat empresarial, per la qual cosa la compensació podrà produir-se amb caràcter previ o després del període o períodes amb major càrrega de treball.   
3. Només per a descansos posteriors a la realització de les dites hores, l'elecció d'una o altra modalitat de descans compensatori, així com les dates del seu gaudi seran acordades entre la direcció de l'empresa i els treballadors afectats en un termini de 15 dies a comptar a partir del moment de l'avís a què fa referència l'apartat a del punt 2.  
Conclòs este termini sense acord, en el termini improrrogable de 15 dies més, l'empresa i els treballadors afectats assenyalaran, cada un en un 50 per cent, la forma i el temps del mencionat gaudi.  
Per a la fixació del 50 per cent, que en cas de desacord correspondria al treballador, no es podran utilitzar les dates que coincidisquen amb períodes estacionals d'alta producció assenyalats per l'empresa.  
Amb independència de l'anteriorment indicat, l'empresa disposarà d'una borsa de cinc dies o quaranta hores a l'any, que podrà alterar en la distribució prevista en el calendari anual per necessitats de producció sense que siga necessari el tràmit esmentat, i assignarà la compensació al treballador dels dies o hores empleades amb l'única limitació que els dies de compensació assenyalats al treballador no possibiliten la conciliació de la vida personal, familiar i laboral.  
  
Article 20. Vacacions  
El règim de vacacions anuals retribuïdes del personal afectat pel present conveni serà de 30 dies naturals; no es computaran les faltes d'assistència, malaltia, accident, etc., a este fi, i es no podrà entrar en període de temps més de quatre dissabtes i quatre diumenges.  
  
De mutu acord entre l'empresa i els representants dels treballadors, es podrà partir el període vacacional, fixant conjuntament les dates d'inici del dit període quan no les disfrute tota la plantilla al mateix temps; en qualsevol cas, els treballadors disposaran, com a mínim, de 21 dies consecutius de vacacions.  
En cas que, durant el gaudi d'estes, i de dilluns a divendres ambdós inclosos, hi haja algun dia festiu, s'augmentaran les vacacions en tants dies com festius hi haja en les mateixes condicions. No obstant això, l'empresa optarà en este cas entre concedir l'esmentat dia de vacacions, quan les necessitats del treball ho permeten, o abonar-lo d'acord amb els salaris previstos en el conveni. Les vacacions es disfrutaran preferentment entre octubre i desembre, per ser estos mesos els de menor activitat en el sector de pirotècnia.  
Els treballadors que, en la data determinada per al gaudi de les vacacions anuals, no hagen completat un any efectiu de treball en la plantilla de l'empresa, disfrutaran d'un nombre de dies de vacacions proporcional al temps de servicis prestats.  
En cas de tancar el centre de treball per vacacions, la direcció de l'empresa designarà el personal que, durant el dit temps, haja d'efectuar obres necessàries, labors d'empresa, etc., i concretarà particularment amb els interessats la forma més convenient de les seues vacacions anuals.  
Quan el període de vacacions coincidisca amb una incapacitat temporal derivada de l'embaràs, el part, la lactància natural o el descans per maternitat/paternitat, es tindrà dret a disfrutar les vacacions en data distinta, encara que haja acabat l'any natural que corresponga.  
En cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite al treballador disfrutar-les, totalment o parcialment, durant l'any natural a què corresponen, el treballador podrà gaudir-les una vegada finalitze la seua incapacitat i sempre que no hagen transcorregut més de 18 mesos a partir del final de l'any en què s'hagen originat.  
El gaudi de vacacions no pot substituir-se per cap prestació econòmica, excepte quan el contracte de treball s'haja extingit abans de la data fixada per al període vacacional, sense que s'hagen disfrutat les vacacions corresponents. En este cas es genera un dret a compensació econòmica proporcional a la duració de la prestació de servicis de l'any de referència, sent els conceptes salarials a tindre en compte el salari base i el plus conveni.  
  
Article 21. Permisos retribuïts  
A) Els permisos a què fa referència l'article 37 de l'Estatut dels Treballadors, per als casos de naixement o defunció, seran en dies hàbils.  
  
B) El treballador tindrà dret a un dia a l'any de permís retribuït i no recuperable per assumptes propis; per a exercir el dit dret, el treballador haurà d'avisar amb cinc dies hàbils a la data del gaudi. Les empreses podran excloure per al gaudi del dia de lliure disposició els períodes de màxima activitat.  
  
Article 22. Complement d'incapacitat temporal  
En cas d'accident de treball i mentres l'accidentat es trobe en situació d'IT derivada del dit accident de treball, el treballador percebrà de l'empresa una compensació econòmica que li complete el 100 per cent del seu salari.  
Les empreses completaran fins al 100 per cent les prestacions de la Seguretat Social als treballadors per hospitalització derivada de malaltia comuna. El dit complement s'efectuarà des del primer dia de l'hospitalització i, com a màxim, fins a 60 dies després de produir-se l'alta hospitalària.   
En els supòsits de baixa per risc durant l'embaràs, previst en l'article 134 de la Llei General de la Seguretat Social, l'empresa complementarà fins al 100 per cent la prestació de la Seguretat Social.   
  
Els justificants mèdics model P.10 (comunicat d'assistència mèdica sense baixa de fins a 72 hores) es consideraran a tots els efectes com a situació d'incapacitat temporal per malaltia comuna sense complement a càrrec de l'empresa, a excepció del temps invertit segons el que preveu l'article 37.  
  
Article 23. Festes falleres  
El dia 20 de març es concedirà un permís retribuït per al personal que intervinga en els tirs de les festes de Falles de València. En cas que este no es puga disfrutar per raons de treball, es concedirà el dia immediatament següent a l'indicat 20 de març.   
  
CAPÍTOL 6  
  
Article 24. Salut laboral  
A) Als tallers de pirotècnia afectats per este conveni, els seran aplicables les disposicions que conté la Llei 31/1995, de 8 de novembre, de Prevenció de Riscos Laborals, i els reglaments que la despleguen, així com la normativa concordant, i particularment, les normes que s'hi inclouen respecte a la indústria de pirotècnia.  
S'establix el deure per part de l'empresari d'informar els treballadors en el moment incorporar-los en l'empresa dels riscos per a la seua salut i d'actualitzar periòdicament els coneixements en matèria de seguretat i salut laboral en relació amb el seu lloc de treball.   
  
Les empreses, en la seua obligació de prevenció de riscos específics que es puguen ocasionar amb motiu d'efectuar tirs, i a este efecte els servicis de prevenció de riscos laborals efectuaran l'activitat preventiva corresponent i incidiran en la seguretat i salut dels treballadors que realitzen tirs.  
Es prohibix fumar dins del recinte fabril; així mateix es prohibix introduir en el recinte fabril begudes alcohòliques o efectes personals (sense autorització expressa) que permeten produir foc o espurnes o siguen susceptibles d'afectar la seguretat del centre de treball.   
La designació dels delegats de prevenció, als quals fa referència l'esmentada llei, serà realitzada pels representants dels treballadors d'entre la totalitat de la plantilla, els quals, per a la realització de les seues funcions, disposaran del crèdit horari que els siga cedit expressament pels representants legals dels treballadors.  
El delegat de Prevenció podrà instar la celebració de reunions trimestrals amb l'empresa per a analitzar els temes relacionats amb la seguretat i salut laboral.  
Les empreses afectades per este conveni estan obligades a dotar el seu personal dels equips individuals de protecció pertinents. En els supòsits d'inclemències meteorològiques, al personal afectat se li dotarà peces de roba impermeables adequades per a l'execució de l'activitat corresponent.  
Les empreses subministraran roba de treball de cotó adequada a les circumstàncies productives (un equip per a l'hivern i un altre per a l'estiu) i, en especial, roba ignífuga en els treballs que siga exigible per raons de seguretat.  
Així mateix, el treballador estarà obligat a usar-la i conservar-la correctament.   
B) Comissió paritària de seguretat i salut laboral  
Creació i constitució, en el termini de dos mesos a comptar a partir de la firma del conveni, d'una comissió paritària en l'àmbit autonòmic en matèria de seguretat i salut laboral, dotant-la d'un reglament de funcionament. La dita comissió es compon de quatre membres per part de Piroval; dos membres per part de FITAG-UGT, i de dos membres per part de FITEQUA-CCOO; per mandat de la comissió negociadora del conveni desenrotllaran els fins que més avall s'expressen:  
  
- Establir mecanismes de comunicació davant de l'autoritat laboral perquè la comissió siga consultada amb caràcter previ a l'elaboració dels plans d'actuació de la Inspecció de Treball i Seguretat Social, que en matèria de prevenció de riscos laborals efectue i, en especial, dels programes específics per a empreses de menys de sis treballadors, i informada del resultat dels dits plans.  
- Divulgació de la cultura preventiva entre les empreses i els treballadors del sector per mitjà d'elaboració d'actuacions tendents al dit fi. Actuar com a receptora d'iniciatives i propostes per a la millora de la seguretat i salut laboral en el sector.  
- Demanar suports necessaris que permeten el seu funcionament i objectius davant de l'Administració central i autonòmica, fundacions de seguretat i salut laboral i entitats públiques o privades involucrades en la prevenció de riscos laborals.  
  
CAPÍTOL 7  
  
Article 25. Drets sindicals  
Els treballadors de l'empresa i dins de la jornada de treball podran realitzar una assemblea d'una hora de duració cada quatre mesos, complint els requisits indicats en l'Estatut dels Treballadors vigent per a la celebració d'assemblees, i això amb independència del dret que els assistix a reunir-se i celebrar assemblees en el centre de treball i fora d'hores de treball, d'acord amb les previsions que contenen els articles 77 i 78 de l'Estatut dels Treballadors.   
Els delegats de personal i cada un dels membres del comité d'empresa en cada centre de treball podran disposar d'un crèdit d'hores mensuals retribuïdes per a l'exercici de les seues funcions de representació, d'acord amb l'escala següent:  
1r) Fins a cent treballadors, quinze hores.  
2n) De cent un a dos-cents cinquanta treballadors, vint hores.  
3r) De dos-cents cinquanta-un a cinc-cents treballadors, trenta hores.  
4t) De cinc-cents un a set-cents cinquanta treballadors, trenta-cinc hores.  
5t) De set-cents cinquanta-un en avant, quaranta hores.  
En els supòsits 1r) i 2n), les hores indicades seran ampliades a vint-i-huit hores mensuals per a funcions de representació en negociació col·lectiva, durant els últims dos mesos de vigència del conveni, i mentres dure el procés de negociació d'este.   
  
Article 26. Comissió paritària  
Els membres d'esta comissió seran designats: quatre per l'associació d'empresaris, Piroval; dos per FITEQA-CCOO, i dos per FIA-UGT.  
  
La comissió paritària es reunirà quan ho sol·licite alguna de les organitzacions firmants del present conveni, en el termini màxim d'una setmana des de la sol·licitud.  
La comissió paritària tindrà les funcions següents:  
a) El coneixement i la resolució de les qüestions derivades de l'aplicació i interpretació del present conveni col·lectiu.  
b) Resolució de les discrepàncies durant el període de consultes a què fa referència l'article 82.3 de l'Estatut dels Treballadors.  
c) La intervenció que s'acorde en els supòsits de modificació substancial de condicions de treball a què fa referència l'article 41 de l'Estatut dels Treballadors.  
d) En els supòsits de conflicte col·lectiu relatiu a la interpretació o aplicació del conveni haurà d'intervindre la comissió paritària amb caràcter previ al plantejament formal del conflicte en l'àmbit dels procediments no judicials (mediació i/o el laude arbitral) o davant de l'òrgan judicial competent.  
e) Mediació davant de situacions de bloqueig en la negociació del pla d'igualtat produïda en el si de la comissió d'igualtat de l'empresa en què es va suscitar la controvèrsia.  
f) La conciliació facultativa que se sol·licite en problemes o controvèrsies de caràcter individual quan les parts se sotmeten expressament.  
  
El procediment de resolució en les matèries encomanades serà sumari; presentada la petició en unió de tota la documentació que considere aportar el peticionari, es reunirà en el termini improrrogable de set dies la comissió per a solucionar els drets objecte de controvèrsia. La comissió paritària podrà emplaçar les parts perquè al·leguen el que al seu dret convinga, i s'adoptarà per majoria dels membres de la comissió la decisió pertinent en un termini no superior a set dies hàbils seguits de l'anterior termini indicat, sent vinculant a tots els efectes. Si no s'aconseguix l'acord per majoria dels seus membres, es donarà trasllat en un termini no superior a sis dies a comptar a partir de la disconformitat al Tribunal d'Arbitratge Laboral, entitat que assumix el procediment de solució extrajudicial de conflictes laborals de la Comunitat Valenciana, publicat en el Diari Oficial de la Comunitat Valenciana de data 8 de juliol de 2010.  
Quant a les especialitats procedimentals esmentades en els apartats b i c del present article, caldrà ajustar-se al que disposa l'article 44 del present text.  
  
CAPÍTOL 8  
  
Article 27. Règim disciplinari  
Els treballadors podran ser sancionats per la direcció de les empreses, d'acord amb la graduació de faltes i sancions que s'establixen en els articles següents.  
  
Article 28. Graduació de les faltes  
Tota falta comesa per un treballador es classificarà, atenent la seua importància, transcendència i intenció, en lleu, greu o molt greu.  
  
Article 29. Faltes lleus  
Es consideraran faltes lleus les següents:  
1. La falta de puntualitat, fins a tres en un mes, en l'assistència al treball, amb retard inferior a 30 minuts en l'horari d'entrada.  
2. No complir amb l'obligació d'entregar a l'empresa una còpia dels comunicats de baixa, de notificació de comunicat i d'alta dins dels tres dies següents a partir de la data de la seua expedició i no presentar en l'empresa en el mateix termini els comunicats de confirmació, llevat que el treballador prove la impossibilitat d'haver-ho efectuat.   
3. L'abandó del servici sense causa justificada, encara que siga per temps breu. Si com a conseqüència d'este, s'origina perjuí d'alguna consideració a l'empresa o és causa d'accident als seus companys de treball, esta falta podrà ser considerada com a greu o molt greu, segons els casos.  
4. Xicotets descuits en la conservació del material.  
5. Falta de neteja i neteja personal, quan siga d'esta índole que puga afectar el procés productiu de l'empresa.  
6. No atendre el públic amb la correcció i diligència degudes.  
7. No comunicar a l'empresa els canvis de residència o domicili.  
  
8. Les discussions sobre assumptes estranys al treball dins de les dependències de l'empresa. Si estes discussions produïren escàndol notori, podran ser considerades com a greus o molt greus.  
9. Faltar al treball un dia sense causa justificada.  
  
Article 30. Faltes greus  
Es consideraran faltes greus les següents:  
1. Més de tres faltes no justificades de puntualitat superiors a cinc minuts en l'assistència al treball en un període de 30 dies.  
2. Absència sense causa justificada per dos dies durant un període de 30 dies.  
3. No comunicar amb puntualitat deguda els canvis experimentats en la família que puguen afectar la Seguretat Social. La falta maliciosa en estes dades es considerarà falta molt greu.   
4. Entregar-se a jocs o distraccions en el treball.  
5. Simulació de malaltia o accident.  
6. La desobediència als seus superiors en qualsevol matèria de treball. Si implica crebant manifest de la disciplina o d'esta es deriva perjuí notori per a l'empresa, podrà ser considerada com a falta molt greu.  
  
7. Simular la presència d'un altre treballador fitxant, contestant o firmant per ell.  
8. Negligència o desídia en el treball que afecte la bona marxa del servici.  
9. La imprudència en l'acte de treball, si implica risc d'accident per al treballador, per als seus companys o perill d'avaria per a les instal·lacions, podrà ser considerada com a molt greu.  
10. Realitzar, sense l'oportú permís, treballs particulars durant la jornada, així com emprar ferramentes de l'empresa per a usos propis.  
  
11. Utilitzar l'uniforme fora de les hores de treball o actes pirotècnics o desplaçaments in itinere o en missió.  
12. La reincidència en falta lleu (excloent-ne la de puntualitat), encara que siga de distinta naturalesa, dins d'un trimestre i havent intervingut la comunicació escrita.  
13. La inobservança de les normes en matèria de prevenció de riscos laborals, que no comporten risc greu per al treballador, ni per als seus companys o terceres persones.   
  
Article 31. Faltes molt greus  
Es consideraran faltes molt greus les següents:  
1. Absències sense causa justificada, per tres o més dies, durant un període de 30 dies.   
2. Més de 10 faltes no justificades de puntualitat, superiors a cinc minuts, comeses en un període de sis mesos o 20 durant un any.  
  
3. El frau, deslleialtat o abús de confiança en les gestions encomanades i el furt o robatori, tant a l'empresa com als companys de treball o qualsevol altra persona dins de les dependències de l'empresa o durant el treball en qualsevol altre lloc.  
4. Fer desaparéixer, inutilitzar, destrossar o causar desperfectes en matèries primeres, útils, ferramentes, maquinàries, aparells, instal·lacions, edificis, efectes i documents de l'empresa.  
5. La continuada i habitual falta de neteja o neteja d'esta índole que produïsca queixes justificades dels seus companys de treball.  
6. L'embriaguesa habitual durant la jornada de treball.  
7. Violar el secret de la correspondència o documentació reservats de l'empresa, o revelar elements estranys a esta dades de reserva obligada.  
8. Els maltractaments de paraula o obra, abús d'autoritat o la falta greu de respecte i de consideració als caps o els seus familiars, així com als companys i subordinats.  
9. Causar accidents greus per negligència o imprudència.  
10. Abandonar el treball en lloc de responsabilitat.  
11. La disminució voluntària i continuada en el rendiment normal de treball, sempre que no estiga motivada per cap exercici reconegut per les lleis.  
12. Originar freqüents baralles amb els companys de treball.  
  
13. La reincidència en falta greu, encara que siga de distinta naturalesa, sempre que es cometa dins dels sis mesos següents d'haver-se produït la primera.  
14. L'abús d'autoritat per parts dels caps serà sempre considerat com a falta molt greu. Qui el patisca, el posarà immediatament en coneixement de la direcció de l'empresa.  
15. Introduir en el recinte fabril begudes alcohòliques, efectes personals que permeten produir focs o siguen susceptibles d'afectar la seguretat de la fàbrica.   
16. Encendre foc, emmagatzemar matèries inflamables o fàcilment combustibles en l'interior o en les proximitats de les zones i locals perillosos, si no és per causa ineludible i amb l'adopció prèvia de les mesures de seguretat pertinents.  
17. Traure del recinte fabril elements, utensilis de la indústria, productes o residus, sense autorització expressa.  
18. Fumar dins del recinte fabril.  
19. La tinença de telèfons mòbils en el recinte fabril, excepte si estan guardats en taquilles.  
20. L'incompliment de les ordes o la inobservança de les normes en matèria de prevenció de riscos laborals, quan estes suposen risc greu per al treballador, els seus companys o tercers, o danys greus a l'empresa, així com negar-se a l'ús dels mitjans de seguretat facilitats per l'empresa, tant dels equips de protecció individual com col·lectius.   
  
  
Article 32. Règim de sancions  
Correspon a l'empresa: la facultat d'imposar sancions en els termes que estipula el present conveni.  
La sanció de les faltes lleus i greus requerirà comunicació escrita motivada al treballador, i la de les faltes molt greus exigirà tramitació d'expedient o procediment sumari en què siga oït el treballador afectat; per a això, l'empresa li comunicarà els fets que se li imputen i se li donarà un termini de 72 hores perquè al·legue el que al seu dret convinga. Transcorregut el dit termini, l'empresa adoptarà la decisió que comunicarà al treballador afectat i, en tot cas, l'ocupadora donarà compte al comité d'empresa, delegats de personal, o delegats sindicals, si és el cas, alhora que al mateix afectat, de tota sanció que impose.  
  
  
Article 33. Sancions màximes  
Les sancions màximes que podran imposar-se en cada cas, atenent la gravetat de la falta comesa, seran les següents:  
A. Per faltes lleus: amonestació verbal, amonestació per escrit, suspensió d'ocupació i sou fins a dos dies.  
B. Per faltes greus: suspensió d'ocupació i sou de tres a 15 dies.  
  
C. Per faltes molt greus: suspensió d'ocupació i sou de 16 a 60 dies. Acomiadament.  
  
Article 34. Prescripció  
Les infraccions comeses pels treballadors prescriuran: les faltes lleus als 10 dies; les greus, als 20 dies; i les molt greus, als seixanta dies a partir de la data en què l'empresa va tindre coneixement que s'havien comés i, en tot cas, als sis mesos d'haver-se comés.  
  
CAPÍTOL 9  
Igualtat d'oportunitats entre dones i hòmens  
  
Article 35. Principi d'igualtat de tracte i d'oportunitats  
Les dones i els hòmens són iguals en dignitat, així com en drets i deures.  
El principi d'igualtat de tracte entre dones i hòmens suposa l'exclusió de tota discriminació, directa o indirecta, per raó de sexe o gènere; i especialment, les derivades de la maternitat, l'assumpció d'obligacions familiars i l'estat civil.  
Per mitjà de la regulació que conté este capítol, es contribuïx a fer efectiu el dret d'igualtat de tracte i d'oportunitats entre dones i hòmens en l'àmbit de les empreses del sector de pirotècnia, d'acord amb el que disposa la Llei Orgànica 3/2007, de 22 de març, per a la igualtat efectiva de dones i hòmens.  
  
Article 36. Prohibició de la discriminació per raó de gènere  
A) Accés a l'ocupació: ningú podrà ser discriminat per raó de sexe o gènere en l'accés al treball. Les ofertes d'ocupació hauran de realitzar-se, en tot cas, tant a hòmens com a dones. No podran excloure'n, directament o indirectament, cap treballador o treballadora per raó de gènere. Les proves de selecció de personal que realitzen les empreses no podran establir cap diferència o avantatge relacionat amb el gènere dels candidats i candidates. La contractació de treballadores i treballadors no podrà quedar determinada en atenció a la condició de gènere del treballador o treballadora, excepte l'establiment concret de mesures d'acció positiva a favor del sexe infrarepresentat que puguen establir-se en l'àmbit de l'empresa.  
B) Classificació professional: el sistema de classificació professional que establix el present conveni es basa en criteris comuns per als treballadors d'ambdós sexes i s'ha establit excloent-ne discriminacions per raó de sexe.  
C) Promoció professional: en la regulació que conté el present conveni sobre promoció professional i ascensos, es procura, per mitjà de la introducció de mesures d'acció positiva, la superació del dèficit de presència de dones en les categories i grups professionals més qualificats.  
  
D) Formació professional: les accions formatives de les empreses als seus treballadors i treballadores tendiran a superar la situació de postergació professional que patixen les dones en l'àmbit laboral. A este efecte, es podran establir quotes, reserves o altres avantatges a favor dels treballadors del sexe infrarepresentat, en l'àmbit a què vagen dirigides aquelles accions de formació professional.  
E) Retribució: per a un mateix treball o per a un treball a què s'atribuïx un mateix valor no hi haurà discriminació, directa o indirecta, per raó de sexe, en el conjunt dels elements i les condicions de la retribució, en la fixació dels nivells retributius, taules salarials i determinació de qualssevol partides econòmiques, vetlaran especialment per l'aplicació d'este principi d'igualtat retributiva per raó de gènere, vigilant especialment l'exclusió de discriminacions indirectes.  
  
F) Altres condicions de treball: en la determinació de la resta de les condicions laborals, incloent-hi les relacionades amb l'extinció del contracte de treball, no podrà tindre's en compte el sexe o el gènere del treballador o treballadora afectat, llevat que s'haja establit com a mesura expressa d'acció positiva, per a facilitar la contractació o el manteniment de l'ocupació dels treballadors o treballadores el gènere dels quals es trobe infrarepresentat, i sempre que aquella resulte raonable i proporcionada.  
G) Protecció davant de l'assetjament discriminatori per raó de sexe i davant de l'assetjament sexual: no es tolerarà en les empreses del sector de pirotècnia la situació en què es produïx un comportament no desitjat, relacionat amb el sexe d'una persona, amb el propòsit o l'efecte d'atemptar contra la dignitat de la persona i de crear un entorn intimidatori, hostil, degradant, humiliant o ofensiu. Tampoc es tolerarà la situació en què es produïx qualsevol comportament verbal, no verbal o físic no desitjat d'índole sexual, amb el propòsit o l'efecte d'atemptar contra la dignitat d'una persona, en particular, quan es crea un entorn intimidatori, hostil, degradant, humiliant o ofensiu.  
  
Article 37. Plans d'igualtat en les empreses de pirotècnia  
En les empreses de pirotècnia que compten amb més de 200 treballadors, hauran d'elaborar i aplicar un pla d'igualtat en els termes següents:  
A) La negociació del pla d'igualtat en cada empresa es realitzarà en una comissió d'igualtat que estarà constituïda paritàriament; la direcció de l'empresa designarà la mitat dels seus components, i l'altra mitat correspondrà a la representació legal dels treballadors o, si no n'hi ha, als representants sindicals presents en l'empresa, sempre guardant proporcionalitat dels sindicats, segons els resultats electorals globalment considerats. Si hi ha mancança tant de representació legal dels treballadors com sindical, la representació dels treballadors serà designada per mitjà de treballadors de la mateixa empresa i triada per estos democràticament.  
B) Si durant la negociació del pla d'igualtat es produïx la situació de bloqueig en el si de la comissió d'igualtat de l'empresa, qualsevol de les parts presents en esta podrà instar un procés d'intervenció davant de la comissió paritària del conveni col·lectiu i per mitjà del procediment de resolució previst en l'article 26 del present text.  
  
C) El pla d'igualtat, que es formalitzarà per escrit, inclourà la totalitat de l'empresa, sense perjuí de l'establiment d'accions especials adequades respecte a determinats centres de treball.  
D) En primer lloc, la comissió d'igualtat en l'empresa realitzarà un diagnòstic de la situació en cada un dels seus centres de treball i en el seu conjunt.  
A continuació la comissió d'igualtat en l'empresa fixarà els objectius concrets d'igualtat a aconseguir. Així mateix s'establiran les estratègies i pràctiques a adoptar per a la consecució dels objectius d'igualtat fixats, a través de mesures d'accés a l'ocupació, classificació professional, promoció i formació, retribucions, ordenació del temps de treball i de prevenció de l'assetjament discriminatori per raó de sexe i de l'assetjament sexual. En este sentit, les mesures, que podran ser d'acció positiva, tindran com a finalitat aconseguir la igualtat de tracte i d'oportunitats entre dones i hòmens i eliminar la discriminació per raó de sexe.  
  
  
CAPÍTOL 10  
  
Article 38. Assegurança col·lectiva  
Les empreses a què afecta el present conveni col·lectiu hauran de tindre subscrita una assegurança privada que cobrisca els supòsits d'incapacitat permanent absoluta per a tot tipus de treball i mort, sempre que estos esdeveniments deriven d'un accident de treball i que donen dret als treballadors o als seus hereus a percebre les quantitats següents:  
  
- Incapacitat permanent absoluta: 23.974,34 €  
- Mort: 34.266,53 €  
Les quanties indemnitzatòries pactades ho seran durant la vigència dels dos anys del present conveni i entraran en vigor a la data de la publicació del present conveni en el Diari Oficial de la Comunitat Valenciana. Conseqüentment, fins la publicació en este, les quanties aplicables seran les pactades en l'últim conveni.  
Article 39. Formació professional contínua  
Les parts firmants del present conveni estaran regides pel que s'ha regulat en matèria de formació professional contínua, així com, si és el cas, per als possibles acords als quals s'arribe en la comissió paritària de formació professional contínua per al sector de pirotècnia de la Comunitat Valenciana, la qual estarà formada per quatre representants de Piroval i quatre d'UGT i CCOO, que tindrà com a objectius:   
- Estudi de detecció de necessitats formatives en el sector.  
- Informar les empreses i treballadors del sector de les distintes iniciatives formatives.  
- Proposar i gestionar accions formatives en les seues diverses modalitats i nivells.  
  
Article 40. Trasllats  
En cas que l'empresa trasllade el centre de treball, siga pel motiu que siga, a una altra localitat, haurà d'ajustar-se al procediment establit en les disposicions que en cada moment regulen esta matèria, i en tot cas, estarà obligada a comunicar-ho als representants dels treballadors amb tres mesos d'antelació, excepte en els casos de força major en què no siga possible.  
En la dita comunicació, l'empresa ha de detallar els punts següents:  
  
1r. Lloc on projecta traslladar l'empresa.  
2n. Motiu del trasllat del centre de treball.  
3r. Proposta de compensacions als treballadors afectats.  
Una vegada realitzada la dita comunicació, s'obrirà un període de negociació entre l'empresa i els representants dels treballadors no inferior als 30 dies, en el qual les parts hauran de negociar de bona fe amb vista a la consecució d'un acord.  
Després de la finalització del període de consultes, l'empresari notificarà als treballadors afectats i als seus representants legals la seua decisió; el treballador o treballadors afectats podran recórrer durant els 15 primers dies qualssevol de les formes d'intervenció previstes en el present conveni, i en este cas, serà preceptiu per a l'empresa seguir el dit procediment com a forma de solucionar les divergències amb la impugnació jurisdiccional prèvia.  
En qualsevol cas, els treballadors tindran dret, com a mínim, a les compensacions següents:  
- En cas que el trasllat implique canvi de domicili, a partir de 100 km, les compensacions es pactaran en cada cas.  
- En cas que el trasllat no implique canvi de domicili del treballador, les compensacions que a continuació es detallen comptaran a partir del domicili de l'antiga empresa a la nova ubicació:  
1r. L'excés de temps empleat per a acudir al nou domicili de l'empresa, el qual computarà com a temps efectiu de treball i que l'empresa optarà entre acumular temps en jornades completes de descans o retribuir-lo econòmicament en prorrates mensuals.  
2n. En cas que l'empresa no dispose d'un vehicle per al trasllat dels treballadors, esta abonarà els costos que supose al treballador desplaçar-se al nou domicili de la dita empresa en una quantia de 0,38 € per quilòmetre (import abonable durant la vigència del conveni).  
  
Article 41. Assistència a centre de salut  
Quan per raó de malaltia, el treballador necessite l'assistència d'un centre de salut de la Seguretat Social i/o odontòleg, este últim siga o no de l'esmentat organisme, en hores de la seua jornada laboral i previ avís a l'empresa (dia anterior), sempre que no siga una urgència degudament justificada, les empreses concediran, sense pèrdua de retribució, el permís necessari pel temps que es necessite a este efecte; caldrà justificar-lo amb el corresponent volant o justificant visat pel facultatiu.  
  
Els treballadors tindran dret al permís no retribuït pel temps indispensable per a l'acompanyament a consulta mèdica de fills menors d'edat o incapacitats, així com a pares i majors discapacitats que depenguen del treballador en els mateixos termes expressats en el paràgraf anterior, el temps invertit en el dit permís haurà de ser recuperat pel treballador.  
  
Article 42. Força major  
En els casos de suspensió de treballs que impliquen que el treballador no puga prestar servicis efectius en l'empresa motivat pels supòsits que més avall s'indiquen de força major:  
- Inundacions del centre de treball.  
- Suspensió de l'activitat imposada per raons de seguretat: tempestats, incendis forestals pròxims al centre de treball, vents de ponent que provoquen elevades temperatures i aquelles altres causes que per raó de seguretat i per evitar riscos d'incendis, explosió, etc., paralitzen l'activitat.  
- Falta de fluid elèctric.  
L'empresa abonarà als seus treballadors el total dels salaris corresponents a les hores perdudes pels motius esmentats; el treballador està obligat a recuperar el 50 per cent de les hores no treballades per interrupció de l'activitat, a raó d'una hora diària en els dies laborables següents, llevat que l'empresari i els representants dels treballadors o, si no n'hi ha, els treballadors mateixos pacten un altre sistema de recuperació.  
Així mateix, operarà l'esmentada recuperació pactada en el supòsit que per força major externa al centre de treball s'impedisca l'accés al centre de treball de la totalitat de la plantilla.  
En el supòsit que hi haja empreses que amb anterioritat a la vigència d'este conveni col·lectiu tinguen regulades per escrit altres fórmules de suspensió de treballs motivats per força major amb obligació de recuperar hores, els serà aplicable la fórmula més beneficiosa per als treballadors, d'entre les que tinguen i la regulada en el present article.  
  
  
Article 43. Retirada temporal del permís de conduir   
Quan el treballador, amb la categoria professional de xofer de primera o de segona, siga privat temporalment del permís de conduir, se seguiran les normes següents:   
- En cas que li siga retirat per temps no superior a dos mesos (per causes que no siguen d'embriaguesa, drogoaddicció o imprudència temerària), l'empresa haurà de donar ocupació al xofer sancionat en un lloc de treball distint, procurant que siga el que més s'acomode a les seues qualitats i respectant totes les condicions salarials de la seua categoria professional.   
- En el supòsit que esta privació siga de dos mesos o més, o per les causes següents: embriaguesa, drogoaddicció o imprudència temerària (independentment del temps que dure la privació temporal del permís de conduir, en els dits supòsits), el treballador passarà a la situació de suspensió de la relació laboral, exonerant ambdós parts de les obligacions recíproques de treballar i remunerar el treball. La duració de la suspensió serà equivalent a la duració de la privació del carnet.  
  
  
Article 44. Inaplicació de les condicions de treball previstes en el present conveni  
El que disposa el present conveni col·lectiu obliga a tots els empresaris i treballadors inclosos dins del seu àmbit d'aplicació i durant tot el temps de la seua vigència.  
Sense perjuí de l'anterior, quan concórreguen causes econòmiques, tècniques, organitzatives o de producció, per acord entre l'empresa i els representants dels treballadors legitimats per a negociar un conveni col·lectiu, d'acord amb el que preveu l'article 87.1 de l'Estatut dels Treballadors, es podrà procedir, amb el desenrotllament previ d'un període de consultes en els termes que preveu l'article 41.4 de l'esmentat text, a no aplicar en l'empresa les condicions de treball previstes en el present conveni col·lectiu, que s'hi troben desenrotllades o pactades, i que afecten alguna de les matèries següents:  
a) Jornada de treball.  
b) Horari i la distribució del temps de treball.  
c) Règim de treball a torns.  
d) Sistema de remuneració i quantia salarial.  
e) Sistema de treball i rendiment.  
f) Funcions, quan excedisquen els límits que per a la mobilitat funcional preveu l'article 39 de l'Estatut dels Treballadors.   
g) Millores voluntàries de l'acció protectora de la Seguretat Social.  
   
S'entén que concorren causes econòmiques quan dels resultats de l'empresa es desprenga una situació econòmica negativa, en casos com ara l'existència de pèrdues actuals o previstes, o la disminució persistent del seu nivell d'ingressos o vendes. En tot cas, s'entendrà que la disminució és persistent si durant dos trimestres consecutius el nivell d'ingressos ordinaris o vendes de cada trimestre és inferior al registrat en el mateix trimestre de l'any anterior.  
S'entén que concorren causes tècniques quan es produïsquen canvis, entre d'altres, en l'àmbit dels mitjans o instruments de producció; causes organitzatives quan es produïsquen canvis, entre d'altres, en l'àmbit dels sistemes i mètodes de treball del personal o en el mode d'organitzar la producció; i causes productives quan es produïsquen canvis, entre d'altres, en la demanda dels productes o servicis que l'empresa pretén col·locar en el mercat.  
Per al tràmit del període de consultes, expressat en el segon paràgraf del present article, en el supòsit que no hi haja representació legal dels treballadors en l'empresa, esta s'entendrà atribuïda als sindicats més representatius i amb legitimació per a formar part de la comissió negociadora del present conveni col·lectiu, llevat que els treballadors decidisquen atribuir la seua representació a una comissió integrada per treballadors de la mateixa empresa, triats conforme preveu l'article 41.4 de l'Estatut dels Treballadors.  
Quan el període de consultes finalitze amb acord, este haurà de determinar amb exactitud les noves condicions de treball aplicables en l'empresa i la seua duració, que no podrà prolongar-se més enllà del moment en què resulte aplicable un nou conveni en la dita empresa. Així mateix, l'acord haurà de ser notificat a la comissió paritària del conveni col·lectiu i a l'autoritat laboral.  
En cas de desacord durant el període de consultes, qualsevol de les parts podrà sotmetre la discrepància a la comissió paritària del conveni, que disposarà d'un termini màxim de set dies per a pronunciar-se, a comptar a partir que la discrepància siga plantejada. Si la comissió paritària del conveni no aconseguix un acord amb el vot favorable de la majoria dels seus membres, les parts podran recórrer, si així ho fan constar a la comissió paritària del conveni, i per a resoldre de manera efectiva les discrepàncies sorgides, sotmetre-les a la intervenció o al compromís previ a l'arbitratge vinculant. Serà la mateixa comissió paritària la que, en el termini dels cinc dies següents a la finalització del termini per a resoldre, remetrà les actuacions i documentació corresponent al Tribunal d'Arbitratge Laboral, TAL (procediment de solució extrajudicial de conflictes laborals de la Comunitat Valenciana, publicat en el DOCV de data 08.07.2010). Si es va optar per l'arbitratge vinculant, el laude arbitral tindrà la mateixa eficàcia que els acords en període de consultes.  
Quan el període de consultes finalitze sense acord i les parts no s'hagen sotmés als procediments mencionats en el paràgraf anterior o estos no hagen solucionat les discrepàncies, qualssevol de les parts podrà sotmetre-les al Tribunal d'Arbitratge Laboral (TAL).  
  
Conformement amb el que disposa l'article 41.6 de l'Estatut dels Treballadors, les modificacions de les condicions de treball establides en el present conveni col·lectiu hauran de realitzar-se d'acord amb el que establix el present article.  
  
Article 45  
El Conveni General d'Indústries Químiques tindrà el caràcter de legislació supletòria en allò que no preveu el present conveni. Les condicions econòmiques pactades en el present conveni tindran prevalença sobre el conveni general del sector.  
  
DISPOSICIÓ FINAL   
  
La conversió dels contractes de duració determinada o temporal, incloent-hi els contractes formatius en contractes per temps indefinit, donarà lloc en tot cas als beneficis establits per al foment de la contractació indefinida.  
  
Sistema de classificació professional per grups professionals  
  
Grup 1   
1.a) Funcions que consistixen a integrar, coordinar i supervisar l'execució de tasques heterogènies amb la responsabilitat d'ordenar el treball i supervisar l'execució de tasques de producció, manteniment, servicis o administració o del conjunt de totes estes. Corresponen a este grup les categories d'encarregat i capatàs.   
1.b) Així mateix, s'integren en este grup: el personal de laboratori, anàlisi i investigació amb qualificació o titulació (químics, llicenciats o titulats de grau mitjà, diplomatures).   
  
Grup 2  
2.a) Figuren els operaris d'oficines i administració amb activitats que, amb iniciativa, responsabilitat, coneixement i la possibilitat d'estar secundats per llocs dels grups inferiors, consistisquen a: establir, basant-se en documents comptables, una part de la comptabilitat. Redacció de correspondència comercial. Càlculs de preus i escandalls, valoració d'ofertes, gestió administrativa de comandes i subministraments, amb la responsabilitat de tramitar-la completament. Tramitació administrativa d'importacions i exportacions amb possible utilització d'un idioma estranger, encara que sense domini d'este. Liquidació de nòmines i sous, així com tasques burocràtiques de contractació de personal. Les tasques anteriorment descrites podran ser executades amb ferramentes informàtiques a este efecte, si és necessari.  
Corresponen a este grup les categories d'oficial de 1a administratiu, oficial de 2a administratiu. Així mateix, s'integren en este grup: el personal comercial i representants, la seua retribució serà l'assignada a la d'oficial de 1a administratiu en les taules salarials. Per als venedors i dependents, la seua retribució serà l'assignada a la d'oficial de 2a administratiu.  
  
2.b) Comprén els operaris de fabricació i manteniment que efectuen treballs d'execució autònoma amb capacitació suficient per a realitzar totes i cada una de les tasques pròpies del procés de manipulat i transformació fins a aconseguir el producte acabat amb l'ajuda o no d'altres llocs de treball de grup inferior. Així mateix, queden compresos els treballs de transport amb vehicle de motor de material ben elaborat o de matèries primeres tant en l'interior de les instal·lacions com el transport per carretera.  
Corresponen a este grup: les categories d'oficial de 1a de fabricació i oficial de 2a de fabricació, xofer de 1a i xofer de 2a.  
  
  
Grup 3   
3.a) Comprén els treballadors d'oficines i administració amb activitats que, sense iniciativa ni responsabilitat, es dediquen dins de l'oficina a operacions elementals administratives i, en general, a les purament mecàniques inherents al treball en les dites dependències. A títol enunciatiu: atendre telèfon, fax, remissió de correspondència, tasques d'arxiu i classificació, etc., per al personal en botigues que comercialitzen productes, tasques d'ajuda i assistència en la venda i magatzem.  
  
Corresponen a este grup: les categories d'auxiliar administratiu, personal de neteja. S'integren en este grup: els ajudants de venedors i ajudants de dependents i la seua retribució serà l'assignada a la d'oficial de 3a.  
3.b) Comprén els operaris de fabricació i manteniment que executen tasques, treballs, operacions segons instruccions concretes clarament establides, amb un alt grau de dependència, que requerixen preferentment esforç o atenció i que no necessiten de formació específica. A títol enunciatiu comprendran: activitats manuals en preparat i/o envasament. Operacions elementals manuals o a través de màquines senzilles, entenent per estes la dosificació, empaquetatge i semblants, mescles senzilles i rutinàries, treballs en màquines automàtiques que impliquen regulacions, ajustos i posades en funcionament seguint instruccions específiques. Operacions de càrrega i descàrrega manuals o amb l'ajuda d'elements mecànics, així com el seu transport. Operacions de neteja, utilitzant maquinària a este efecte.   
  
Corresponen a este grup les categories d'oficial de 3a ajudant i peó.  
  
La mobilitat funcional en el si de l'empresa no tindrà altres limitacions que les exigides per les titulacions acadèmiques o professionals necessàries per a exercir la prestació laboral i per a la pertinença al grup professional; la dita mobilitat serà aplicable al personal d'administració i comercialització per a tasques pròpies d'estes activitats (lletra a) de qualsevol grup, i al personal de fàbrica per a tasques pròpies de la dita activitat (lletra b) de qualsevol grup .   
  
ANNEX PRIMER  
  
TAULES SALARIALS DE L'CPQ 6291  
  
CATEGORIA S. BASE P. CONVENI P. PERILLO-  
SITAT\*  
Abonable per   
dia treballat  
De dilluns a divendres   
- ENCARREGAT  
- PERSONAL LABORATORI 45,02 3,69 13,43  
€ CAPATÀS 40,60 3,69 12,11  
€ OFIC. 1a ADM.  
- COMERCIALS  
- REPRESENTANTS 35,10 3,69 10,47  
€ OFIC. 2a ADM.  
- VENEDORS  
- DEPENDENTS 31,67 3,69 9,44  
€ AUXILIAR ADM.  
- PER. NETEJA 29,88 3,69 8,91  
€ OFICIAL 1a. 35,10 3,69 10,47  
€ OFICIAL 2a. 31,67 3,69 9,44   
- OFICIAL 3a.  
- AJUDANT VENEDOR  
- AJUDANT DE DEPENDENT 29,88 3,69 8,91  
€ AJUDANT 29,88 3,69 8,91  
€ PEÓ 28,07 3,69 8,37  
€ XOFER 1a. 35,10 3,69 10,47  
€ XOFER 2a. 31,67 3,69 9,44   
  
  
\* El plus de perillositat no s'abona al personal contractat en botigues dedicades a la venda de productes pirotècnics, ni per al personal d'oficines els despatxos del qual es troben fora del recinte fabril.  
  
  
ANNEX SEGON  
  
PLUS DE TIR ANYS 2013 I 2014  
  
CATEGORIA Festiu  
Complet Mig  
Festiu Dia lab.  
Complet Mig dia  
Lab.  
ENCARREGAT-EXPERT 132,50 67,45 66,26 33,13  
ENCARREGAT 120,48 61,31 60,24 30,13   
EXPERT 117,60 57,20 56,28 28,15  
APRENENT 82,55 42,00 41,28 20,63  
PERSONAL AUX. 67,55 34,39 33,77 16,90  
XOFER/EXPERT   
de 1a i de 2a 117,60 57,29 56,28 28,15  
XOFER/APRENENT   
de 1a i de 2a 82,55 42,00 41,28 20,63  
  
  
Quan els xofers-experts de primera i de segona exercisquen, així mateix, les funcions d'encarregat-expert, la quantia del plus serà la consignada per a la categoria d'encarregat-expert.   
  
Estos plus de tirs, quan es referisca al dia complet (laboral o festiu) tindran un augment del 20 per cent, quan a la tornada al seu domicili el mateix dia de l'acte sobrepasse les 02.00 hores de la matinada en condicions normals de tir i viatge de tornada. Per a l'increment del 20 per cent del plus de tir, no es computarà el temps que transcórrega des de la recollida del material del tir una vegada depositat en el mitjà de transport i l'arrancada del vehicle per a la tornada (excepció feta de 20 minuts de carència). El dit temps transcorregut es detraurà per a fixar el límit de les 02.00 hores de la matinada.  
  
  
  
ANNEX TERCER  
  
BASE DE CÀLCUL ANTIGUITAT  
  
A l'efecte previst en l'article 11 del text del conveni, la quantia del complement per antiguitat consistirà en dos triennis (5 % per cada un) i cinc quinquennis (10 % per cada un), els percentatges a aplicar ho seran sobre les quanties següents (base de càlcul):  
  
CATEGORIA BASE DE CÀLCUL DIARI  
ENCARREGAT 44,31  
CAPATÀS 39,96  
OFIC. 1a ADM. 34,54  
OFIC. 2a ADM. 31,17  
AUXILIAR ADM. 29,41  
OFICIAL 1a. 34,54  
OFICIAL 2a. 31,17  
OFICIAL 3a. 29,41  
AJUDANT 29,41  
PEÓ 27,62  
XOFER 1a. 34,54  
XOFER 2a. 31,17